Silvia Zammit li s-Sibt li għadda qalgħet daqqa ta’ turnavit ta’ sitt pulzieri f’rasha mill-eks-raġel tagħha kellmet lill-investigaturi matul il-lejl li għadda fit-Taqsima tal-Kura Intensiva fl-Isptar Mater Dei. tvm.com.mt jinsab informat li l-mara m’għadhiex fil-periklu u ħarġet mit-Taqsima tal-Kura Intensiva. Il-mara kellmet lit-tim investigattiv ftit tas-sigħat wara li l-Pulizija akkużat lil Xandru Kristin Mamo ta’ 43 sena bl-attentat ta’ qtil tagħha fix-Xagħra, Għawdex. L-Għawdxi wieġeb li mhux ħati tal-akkużi u nżamm taħt arrest preventiv. Il-każ seħħ is-Sibt filgħodu wara li allegatament l-Għawdxi ħalla lil Silvia Zammit b’turnavit imwaħħal ma’ għonqha f’argument li seħħ quddiem għajnejn binhom. Fil-ħin tal-aggressjoni l-mara kienet ma’ binha ta’ 10 snin, meta Xandru Mamo li joqgħod ftit l-isfel minn fejn seħħ l-allegat attentat ta’ qtil, mar fejn l-appartament u beda jheddidha biex tiftaħlu. Hekk kif ra li ma fetħitx, ir-raġel tefa’ l-bieb ‘il ġewwa u daħal. Hawnhekk inqala’ argument bejniethom bl-allegat aggressur joħroġ turnavit mill-ġakketta u jniffdu bih min-naħa ta’ wara ta’ għonqha taħt widnejha sa fuq nagħsa. Wara li ħarab minn fuq il-post bit-tifel, Silvia Zammit irnexxielha ċċempel għall-għajnuna u malli waslu l-Pulizija sabu lill-vittma mixħuta fuq sodda b’ferita f’rasha u f’għadira demm. Ir-raġel nstab mistoħbi ftit tal-ħin wara f’bus shelter li hemm fl-akkwati fejn kien qed iżomm lil ibnu miegħu.